ভ্যালেন্টাইনস ডে নিয়ে ভুয়ো বিজ্ঞপ্তি আলিয়া বিশ্ববিদ্যালয়ে

ওয়েব ডেস্ক: ভ্যালেন্টাইনস ডে (Valentine Day 2025) নিয়ে ভুয়ো বিজ্ঞপ্তি আলিয়া বিশ্ববিদ্যালয়ে (Aliah University)। ভ্যালেন্টাইন্স ডে-এ আলিয়া বিশ্ববিদ্যালয় প্রাঙ্গণে কোন‌ও অনুষ্ঠান করা যাবে না। এদিন ক্যাম্পাস বন্ধ। বাড়িতে যদি ছেলেমেয়েরা বলে যে বিশ্ববিদ্যালয় খোলা আছে বা স্পেশাল ক্লাস হবে তাহলে তাদের গতিবিধির উপর নজর রাখুন। এমনই বিজ্ঞপ্তি ভাইরাল হয়েছে সোশ্যাল মিডিয়ায়।কর্তৃপক্ষের এই নোটিশকে ঘিরে তৈরি হয়েছে বিতর্ক।

আরও পড়ুন: রাতের কলকাতায় ফের অগ্নিকাণ্ড, শিয়ালদার ফুল মার্কেটে আগুন

যদিও বিশ্ববিদ্যালয়ের রেজিস্ট্রার পারভীন আহামেদ আলমের দাবি, এটি সম্পূর্ণরূপে ভুয়ো একটি বিজ্ঞপ্তি। শবেবরাত উপলক্ষে সরকারি ছুটি বিজ্ঞপ্তি জারি করা হয়েছিল। সেটাই নকল করে সোশ্যাল মিডিয়ায় ছড়িয়ে দেওয়া হয়েছে বলে জানিয়েছে বিশ্ববিদ্যালয় কর্তৃপক্ষ। দু’টি বিজ্ঞপ্তির মেমো নম্বর এক কিন্তু তারিখ সম্পূর্ণ আলাদা। কর্তৃপক্ষ এই বিষয়ে ব্যবস্থা গ্রহণ করছে এবং সাইবার ক্রাইম থানায় অভিযোগও দায়ের করছে।